Hasj, kokain, amfetamin og andre stoffer ble sendt som postforsendelser til en adressat i Gjøvik.

Nå har Gjøvik tingrett funnet en mann i 20-årene skyldig i ulovlig innførsel. Han er dømt til 200 timer samfunnsstraff. Påtalemyndighetens straffeforslag var fengsel i ett og et halvt år, hvorav ett år betinget.

Den uvanlig milde dommen begrunnes i flere forhold. Blant annet at saken er blitt gammel, og at siktede i ettertid har sluttet å ruse seg. Retten konstaterer at han er i ferd med å etablere seg i arbeidslivet.

Han dømmes for åtte tilfeller av narkotikasmugling til Norge. Avsenderne befant seg i Spania, Tyskland, Belgia, Tsjekkia og Storbritannia. Den største enkeltforsendelsen var på drøye 84 gram amfetamin.

Ingenting av det han bestilte kom imidlertid fram til siktede. Alle varene ble stoppet i tollen.

Lovbruddene fant sted i perioden februar til september 2013.

Siktede tilsto i politiavhør i november samme år. Gjøvik tingrett mener derfor det har tatt uforholdsmessig lang tid å få saken opp til doms.

Retten konstaterer blant annet at Kripos har brukt for lang tid på analysere stoffene tollerne beslagla.